REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/141-14

17. jun 2014. godine

B e o g r a d

**Z A P I S N I K**

**DESETE SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 17. JUNA 2014. GODINE**

Sednica je počela u 12,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Živan Đurišić, Dragan Paunović, Tanja Tomašević Damnjanović, Vladimir Đukanović, Neđo Jovanović, Meho Omerović, Velinka Tošić i Laslo Varga.

Sednici je prisustvovala Miljana Zindović (zamenik Miletića Mihajlovića).

Sednici nisu prisustvovali članovi Odbora: Olgica Batić, Aleksandar Martinović, Balša Božović, Jovan Marković, niti njihovi zamenici.

Na predlog predsednika Odbora jednoglasno je utvrđen sledeći

D n e v n i r e d :

1. Utvrđivanje Predloga odluke o izboru članova Komisije za kontrolu izvršenja krivičnih sankcija;
2. Razno.

Pre prelaska na rad po utvrđenom dnevnom redu usvojeni su, bez primedaba, zapisnici sa osme i devete sednice Odbora.

**Prva tačka dnevnog rada:** **Utvrđivanje Predloga odluke o izboru članova Komisije za kontrolu izvršenja krivičnih sankcija;**

U uvodnim napomenama predsednik Odbora je podsetio članove da Narodna skupština, u skladu sa članom 278. Zakona o izvršenju krivičnih sankcija i Odlukom o obrazovanju Komisije za kontrolu izvršenja krivičnih sankcija, na predlog Odbora zapravosuđe, državnu upravu i lokalnu samoupravu obrazuje Komisiju za kontroluizvršenja krivičnih sankcija. Komisija se obrazuje u sastavu tri člana koji se biraju iz reda članova ili zamenika članova odbora u čijem je delokrugupravosuđe, o kojima je Odbor odlučivao na prošloj sednici, i dva člana koji se biraju iz reda članova ili zamenika članova odbora u čijem su delokrugu pitanja iz oblasti ljudskih prava, zdravlja ili socijalne politike.

Odbor za rad, socijalna pitanja, društvenu uključenost i smanjenje siromaštva za člana Komisije predložio je Muja Mukovića, Odbor za zdravlje i porodicu dr Predraga Mijatovića, a Odbor za ljudska i manjinska prava i ravnopravnost polova predložio je Olenu Papugu. Predsednik je podsetio članove Odbora da Odbor treba da se opredeli za dva od ova tri predložena kandidatakoje će predložiti za izbor Narodnoj skupštini, zajedno sa tri člana Odbora o kojima smo odlučivali na prošloj sednici (Tanja Tomašević Damnjanović, Meho Omerović i Neđo Jovanović).

Predsednik Odbora predložio je da se za članove Komisije predlože kandidati koji su bili članovi Komisije u prethodnom sazivu i tek počeli s radom kad su raspisani izbori, kao i da se vodi računa o rodnoj zastupljenosti i zastupljenosti predstavnika opozicije u sastavu Komisije. Polazeći od toga, predložio je sledeći sastav Komisije:

- Tanja Tomašević Damnjanović,član Odbora za paravosuđe, državnu upravu i lokalnu samoupravu,

**-** Meho Omerović, član Odbora za paravosuđe, državnu upravu i lokalnu samoupravu,

- Neđo Jovanović, član Odbora za paravosuđe, državnu upravu i lokalnu samoupravu, koji je bio član ove Komisije u prethodnom sazivu,

- Olena Papuga, član Odbora za ljudska i manjinska prava i ravnopravnost polova,

- dr Predrag Mijatović, član Odbora za zdravlje i porodicu.

Predlog predsednika jednoglasno je usvojen.

Odbor je jednoglasno utvrdio Predlog odluke o izboru članova Komisije za kontrolu izvršenja krivičnih sankcija.

Odbor je odlučio da se Predlog ove odluke uputi Narodnoj skupštini sa predlogom da se donese po hitnom postupku, u skladu sa članom 167. Poslovnika Narodne skupštine, kako bi se stvorili uslovi da se Komisija za kontrolu izvršenja krivičnih sankcija što pre konstituiše i počne sa radom.

Za predstavnika predlagača ove odluke na sednici Narodne skupštine određen je Petar Petrović, predsednik Odbora.

**Druga tačka dnevnog reda: R a z n o.**

U okviru ove tačke nije bilo predloga članova Odbora, niti pitanja.

Sednica je završena u 12,15 časova.

SEKRETAR PREDSEDNIK

Ljiljana Miletić Živković Petar Petrović